ברנד פורסטר

ברנד פורסטר (בגרמנית: Bernd Förster, נולד ב-3 במאי 1956 במוסבאך שבגרמניה המערבית) הוא כדורגלן עבר גרמני ששיחק בעמדת המגן בעיקר בשטוטגרט ובנבחרת גרמניה המערבית.

ברנד פורסטר הוא אחיו הגדול של קרלהיינץ פורסטר. שניהם שיחקו יחדיו במערך ההגנתי של שטוטגרט ושל נבחרת גרמניה המערבית.

קריירת מועדונים

באיירן מינכן
ברנד פורסטר גדל במועדון הנוער של וולדהוף מנהיים, בו גם עלה לקבוצה הבוגרת בשנת 1974. באמצע עונת 1974/75 חתם באלופת אירופה דאז באיירן מינכן, וזכה עמה פעמיים נוספות בגביע אירופה לאלופות בעונה בה הצטרף לקבוצה, ובעונה העוקבת, 1975/76, בה הוסיף גם זכייה בטורניר הגביע הביניבשתי לאחר ניצחון בגמר על קרוזיירו. עם זאת, פורסטר מיעט לשחק בבאיירן מינכן, וערך רק שמונה הופעות בליגת הבונדסליגה, ועוד שתי הופעות בגביע אירופה לאלופות.

פ.צ. זארבריקן
בקיץ 1976 חתם פורסטר בפ.צ. זארבריקן, שם החל לצבור ניסיון משמעותי בבונדסליגה, וצבר 61 הופעות בשנתיים, בהן הבקיע חמישה שערים. בעונתו השנייה בזארבריקן ירד פורסטר ליגה עם הקבוצה, ובחר לעזוב.

שטוטגרט
בקיץ 1978 חבר פורסטר לאחיו קרלהיינץ בשטוטגרט, שם שיחק שמונה עונות ברציפות, והפך לחלק מחוליית ההגנה היציבה של הקבוצה. בשנת 1984 זכה עם הקבוצה באליפות הבונדסליגה. עם זאת, פרש פורסטר מכדורגל בשנת 1986 בגיל 30 בלבד, במקביל לעזיבת אחיו את הקבוצה לאולימפיק מרסיי. ברנד פורסטר צבר בשטוטגרט 222 הופעות בבונדסליגה, בהן כבש 20 שערים.

קריירה בינלאומית
פורסטר החל לשחק בנבחרת גרמניה המערבית בשנת 1979. הטורניר הגדול הראשון בו השתתף היה יורו 1980, בו שותף בשני משחקים, וסייע לנבחרתו לזכות בטורניר. במונדיאל 1982 פורסטר שותף רק במשחק אחד בשלב הבתים, אך החל מהשלב השני שיחק בכל המשחקים, והפסיד עם נבחרתו במשחק הגמר לנבחרת איטליה. טורניר זה נודע בכך שבו שני אחים, ברנד וקרלהיינץ, שיחקו במשחק הגמר, לראשונה מאז מונדיאל 1954, בו שיחקו פריץ ואלטר ואחיו אוטמאר. פורסטר השתתף גם ביורו 1984, בו לא צלחה נבחרתו את שלב הבתים, ואחריו פרש מהנבחרת לאחר שצבר 33 הופעות בהן לא הבקיע.

קישורים חיצוניים 

מגני כדורגל גרמנים
כדורגלנים גרמנים
כדורגלני וולדהוף מנהיים
כדורגלני באיירן מינכן
כדורגלני פ.צ. זארבריקן
כדורגלני שטוטגרט
כדורגלני נבחרת גרמניה המערבית
כדורגלני מונדיאל 1982
כדורגלני יורו 1980
כדורגלני יורו 1984
גרמנים שנולדו ב-1956